Sufisme som våben

http://www.kristeligt-dagblad.dk/themes/kd_theme_2010/images/icons/kd_72x72_ikon.png [Allan Sørensen](http://www.kristeligt-dagblad.dk/medarbejdere/119:Allan-S%F8rensen) | Leder i Kristeligt Dagblad d. 11. juli 2009

**Ny tilgang til at bekæmpe radikalisering et godt tegn**

Ideen om, at en række muslimske lande nu satser hårdt - og med mange penge - på at promovere sufisme (islamisk mystik) blandt deres befolkninger som et alternativ til nutidens hårdkogte fundamentalisme, er i bedste fald det første søm i den islamiske fundamentalismes kiste. I værste fald er det en udvikling, der vidner om, at muslimske lande nu er begyndt at indse, at de selv skal spille en rolle i opgøret mod moderne fundamentalisme og militant islam. Om det ene eller andet sker, er her tale om en positiv og tiltrængt udvikling.

Sufisme betegnes som islamisk mystik eller en moderat strømning inden for islam, hvor fokus er rettet mod åndelig og individuel udvikling.  
  
Det er i sig selv en befriende tanke efter snart 15 år, hvor verdens mest toneangivende muslimske ledere, den ene efter den anden og på skift, har hyldet selvmordsaktioner, martyrdød og hånet Vesten for at sætte mere pris på livet end døden. Dette er en korrumperet, banaliseret og åndsforladt fortolkning af islam og Koranens budskaber.  
  
Sufisme er heldigvis allerede på nuværende tidspunkt en populær inspirationskilde for mange muslimer, som ikke vil lade sig spise af med fundamentalisternes fascistoide mantraer. Af samme grund er sufismen blevet en af fundamentalisternes største trusler, og nøjagtig derfor bliver sufismen nu lanceret som et officielt alternativ til jihad-krigernes bersærkergang i Pakistan, Algeriet og via anonyme grupper i Iran.

Annonce

Det er især positivt, at opgøret med militant og fundamentalistisk islam denne gang kommer fra den muslimske verden. Kampen mod militant islam vindes i Vesten, når terrorhandlinger forhindres af vore efterretningstjenester, men den større ideologiske kamp om at vinde hjerter og få militante fundamentalister til at foretage en åndelig selvransagelse, kan Vesten ikke bidrage til. Den udvikling kan kun komme fra islams egne rækker, og netop derfor er sufismens såkaldte renæssance en meget ønskelig udvikling. Men promovering af sufisme på regeringsplan har en svaghed. Det vil styrke de militante islamisters forbandelse af de i forvejen forhadte regeringer, og sufismen risikerer at miste sin åndelige slagkraft, hvis den bliver alt for tæt knyttet til officiel statspolitik. Sufisme er ikke islam, men snarere en del af islam. På samme måde som jødisk kabbala er en filosofisk, rig og moralsk inspirationskilde i jødedom.  
  
Håbet er, at denne inspirationskilde, med tiden, kan lægge det grundlag, der vil få et flertal af verdens muslimer til at skubbe de hidsige og militante idealister til side til fordel for en mere jordnær og på samme tid åndeligt-inspireret islam.

<http://www.kristeligt-dagblad.dk/artikel/330939:Leder--Sufisme-som-vaaben>